Sfinții părinți fac socoteala semnăturilor adunate pentru baterea în cuie în Constituție a cuvintelor bărbat și femeie cu privire la căsătorie. N-am nicio îndoială că vor strânge mai mult de 500.000, așa cum a trasat sarcină Ultrafericitul Daniel, Bossul BOR. Nu se propune aruncarea homosexualilor de pe clădiri, după modelul ISIS, dar relațiile conjugale între indivizi de același sex sunt văzute ca un păcat care va distruge neamul românesc.

Firește, Biserica are dreptul, ca orice asociație de cetățeni, să susțină o inițiativă de schimbare a Constituției României. Dar și subsemnatul, în calitate de cetățean, am dreptul să pun niște întrebări. De pildă:

1. Cauza scăderii constante a populației României este homosexualitatea? Sau faptul că, din pricina condițiilor economice și de calitate a vieții, precum și din alte motive, cuplurile heterosexuale fac mai mult sex decât copii? Sau plecările masive în străinătate ale românilor?

2. Mărturisesc că i-am simpatizat pe homo bărbați de când eram tânăr: datorită lor, îmi rămâneau mie mai multe fete frumoase și, pe atunci, toate fetele aveau farmecul lor. Întreb, carevasăzică: dacă homosexualitatea e o deviere de la actul sexual normal, sexul anal sau oral între o femeie și un bărbat e normal?

3. BOR poate avea o reglementare internă prin care să permită oficierea slujbei de căsătorie numai între o femelă și un mascul de homo sapiens. Statul nu se poate opune, ceremonialul religios aparținând Bisericii și celor care cred în ea.

Dar cu ce drept vrea BOR ștergerea din Constituția după care ne conducem toți, credincioși și noncredincioși, hetero și homosexuali, onaniști, fetișiști sau abstinenți, plătitori de impozite, a posibilității ca două persoane de același sex să încheie un contract civil, numit căsătorie sau altfel, în urma căruia partenerii să beneficieze de drepturi de reprezentare, locative, patrimoniale, de moștenire etc.? Nu înseamnă asta o încălcare a drepturilor omului?

4. Homosexualitatea, zice Sfânta Scriptură, e diavolească, dar care este orientarea sexuală a Diavolului? Subsemnatul cred că Nefârtatul e bisexual, deoarece ne-o trage tuturor, bărbați și femei, fără discriminare. Aș vrea însă și opinia unor credincioși sau teologi.